CIG มั่นใจปีนี้กำไรสูงกว่าปีก่อน เจรจาพันธมิตรลงทุนในธุรกิจโรงไฟฟ้า
CIG มั่นใจปีนี้กำไรสูงกว่าปีก่อน เจรจาพันธมิตรตั้งโรงงานผลิตคอยล์ในอินโดนีเซีย พร้อมศึกษาลงทุนในธุรกิจโรงไฟฟ้า 
23 ก.ค. 2558

นายอารีย์ พุ่มเสนาะ ประธานกรรมการบริหาร และกรรมการผู้จัดการ บริษัท ซี.ไอ.กรุ๊ป จำกัด (มหาชน) หรือ CIG เปิดเผยว่า บริษัทมั่นใจว่ากำไรสุทธิปีนี้จะสูงกว่าระดับ 93.7 ล้านบาทในปีก่อน แม้ภาวะเศรษฐกิจที่ชะลอตัวจะกดดันให้รายได้ปีนี้จะทำได้เพียงใกล้เคียงปีก่อนที่ระดับ 1.15 พันล้านบาทก็ตาม แต่บริษัทจะใช้กลยุทธ์ในการขยายตลาดต่างประเทศอย่างต่อเนื่องและยังอยู่ระหว่างเจรจาขายโรงแรมบนเกาะสมุยให้นักลงทุนต่างประเทศ ซึ่งจะสรุปได้ในปีนี้นั้นจะมีส่วนช่วยผลักดันกำไรให้เติบโตขึ้น
ขณะที่ยังเจรจากับพันธมิตรเพื่อเข้าไปตั้งโรงงานผลิตคอยล์ในอินโดนีเซีย ซึ่งถือว่าเป็นตลาดขนาดใหญ่ โดยคาดว่าจะได้ข้อสรุปก่อนจะมีการเปิดประชาคมเศรษฐกิจอาเซียน(AEC) ซึ่งจะหนุนเป้าหมายยอดขายให้ทะลุ 3 พันล้านบาทในปี 60
โดยบริษัทมีความมั่นใจว่ากำไรสุทธิปีนี้จะดีขึ้นกว่าปีก่อน แม้ว่าในไตรมาสแรกจะมีผลขาดทุนสุทธิ 7.5 แสนบาทก็ตาม แต่ในช่วงครึ่งปีหลังบริษํทจะใช้กลยุทธ์การขยายตลาดต่างประเทศอย่างต่อเนื่อง ทั้งในประเทศสหรัฐฯ ญี่ปุ่น สหภาพยุโรป และในภูมิภาคเอเชีย ที่เกิดปรากฏการณ์เอลนีโญ่ส่งผลให้ทั่วโลกมีอากาศที่ร้อนขึ้น ก็จะทำให้ความต้องการคอยล์เย็น (Evaporator Coil) คอยล์ร้อน (Condenser Coil) และคอยล์น้ำเย็น (Chilled Water Coil) ซึ่งเป็นส่วนประกอบเครื่องปรับอากาศเครื่องทำความเย็น และอุปกรณ์ถ่ายเทความร้อนและความเย็นประเภทอื่นๆที่เป็นผลิตภัณฑ์ของบริษัทเพิ่มขึ้นในทุกๆประเทศ
ขณะเดียวกันบริษัทยังอยู่ระหว่างเจรจาเพื่อขายโรงแรมที่หาดละไม เกาะสมุย ให้กับนักลงทุนจากประเทศจีน และฮ่องกง โดยคาดว่าจะได้ข้อสรุปการขายโรงแรมเร็วๆนี้ ซึ่งก็จะสามารถบันทึกเป็นกำไรได้ในปีนี้
นอกจากนี้บริษัทตั้งเป้าหมายจะมีรายได้ปี 59 ขึ้นไปถึง 1.8 พันล้านบาท และทะลุ 3 พันล้านบาทในปี 60 โดยบริษัทจะเน้นบุกตลาดต่างประเทศเป็นหลัก ซึ่งปัจจุบันอยู่ระหว่างเจรจากับพันธมิตรในประเทศอินโดนีเซีย เพื่อเข้าไปตั้งโรงงานผลิต คาดว่าจะเจรจาแล้วเสร็จก่อนการเปิด AEC โดยมองว่าประเทศอินโดนีเซีย ยังมีความต้องการผลิตภัณฑ์ของบริษัทอีกมาก ทั้งคอยล์เย็น, คอยล์ร้อน และคอยล์น้ำเย็น ที่ใช้เป็นส่วนประกอบใน ตู้เย็น เครื่องปรับอากาศ และใช้เป็นส่วนประกอบในโรงงานอุตสาหกรรมเพื่อระบายความร้อน
ส่วนแผนการที่จะเข้าลงทุนในธุรกิจโรงไฟฟ้าว่า บริษัทยังมีความสนใจและติดตามข่าวสารอย่างต่อเนื่อง เพราะมีพันธมิตรที่มีความรู้ด้านโรงไฟฟ้าทำให้เชื่อว่าจะสามารถทำราคาได้ถูกกว่ารายอื่น โดยปัจจุบันอยู่ระหว่างรอทางการเปิดให้ยื่นเสนอขายไฟฟ้ารอบใหม่อยู่ 